
Force majeure - uforutsett hendelse som ikke kan avverges, f.eks. brann, krigsutbrudd, naturkatastrofe, streik o.l.

Store Norske Leksikon

Force Manjeure – uforutsett hendelse som gjør noe med deg som mann.

Edgar Paasche



Til Tove:

Det er synd at du, som var så glad i å lese bøker, aldri fikk oppleve at lillebroren din ble romanforfatter.




En gang på nittitallet

1

Søndag.

Enkelt regnestykke; søndag + ungkar = fyllesyke. Foreldrene mine hadde invitert meg på middag. Jeg hadde lite lyst til å gå, men hva gjør man ikke for sine foreldre? Jeg gikk. Fyllesyk som bare faen. Kjente hvordan kroppen jobbet på høygir for å komme tilbake til sitt gamle jeg, og jeg svettet ved tanken på hva som lå foran meg. Magen kjentes ut som en vulkan, og jeg fryktet at det ikke var lang tid til neste utbrudd.

Moderen og faderen bodde fremdeles der jeg vokste opp, et stykke utenfor sentrum. Selv hadde jeg flyttet til en leilighet nærmere byen. Jeg måtte ta buss for å komme til barndomshjemmet mitt, og håpet for Guds skyld at jeg slapp å sitte ved siden av en gammel kjerring med tung parfyme. Det ville være mer enn vulkanen klarte å tåle. Det var selvsagt mulig at det luktet så mye gammel fyll av meg, at det var mer enn de fleste andres mager kunne tåle, men det brydde jeg meg ikke om. Jeg var fyllesyk og hadde mer enn nok med meg selv.

Det gikk buss til hjemstedet mitt hver halvtime, og jeg hadde planen klar. Fortalte moderen at jeg tok en buss i to-tiden, men tok den som gikk halv to, slik at jeg hadde litt ekstra tid. Ingen parfymestinkere på bussen, men jeg hadde likevel nok med å sitte og holde meg fast i setet foran, puste gjennom nesen, og unngå å spy. Etter at jeg gikk av bussen, satt jeg en stund på en stein ved busstoppet og prøvde å hente meg inn, før jeg begynte å gå mot huset. Jeg gikk rolig opp trappene fra hovedveien, for å unngå store bevegelser som kunne rote opp i vulkanen, og håpet inderlig at ikke faderen holdt på med hagearbeid. Å møte ham der ville føkke til planen allerede fra starten av. Heldigvis hatet han hagearbeid, så hagen var tom, og jeg var glad. Svetten silte, og jeg lurte på hvilken alkoholprosent den holdt. Inngangsdøren lå rett foran meg, og jeg håpet at moderen ikke hadde laget mat med sterk lukt. Jeg åpnet døren. Feil. Hun hadde laget ertesuppe med saltkjøtt, normalt sett en av livrettene mine, men ikke i dag.

I dag hadde havregryn smakt bedre. Den tunge eimen sendte vulkanen enda nærmere et utbrudd, og jeg måtte ta et skritt tilbake og suge ned et magedrag med frisk luft før jeg fortsatte. Jeg lukket døren stille igjen, for ikke å varsle noen om at jeg var kommet, og håpet at begge foreldrene mine var oppe i andre etasje.

Faderen var av den gamle skolen. Slike fedre holdt ennå fast på at øl ikke skulle være kjøleskapskaldt, men kjellerkaldt. Ifølge faderen var kjøleskapskaldt øl for folk som ikke likte smaken av øl. Vel innenfor døren hjemme gikk jeg inn i kjelleren, bort til faderens øllager, fant fram en passe kald en, jekket og tømte den i en slurk. Jeg sto i ro og ventet for å se om magen tålte det. Det gjorde den, og jeg lurte på om jeg skulle jekke en til. Plutselig kjente at jeg noe bygget seg opp nede i magen. Jeg listet meg inn på vaskerommet som lå vegg i vegg, og gikk bort til utslagsvasken i tilfelle jeg måtte spy. Da jeg skjønte at det ikke var fast masse eller væske som var på vei opp (kun luft), snudde jeg meg mot skittentøyskurven, som sto like ved vasken.

Jeg fisket opp et håndkle, holdt det foran munnen, og så stille som mulig slapp jeg ut en rap. Hadde ikke håndkleet vært der, hadde den fortonet seg som et tordenskrall på en sommerdag.

Der snøt du ræven for en skikkelig fis, tenkte jeg, før jeg gikk tilbake til øllageret, jekket en ny flaske og tømte den i tre-fire lange slurker. Jeg gjemte begge flaskene på gulvet bak fryseboksen. Et drøyt minutt sto jeg og ventet på en ny rap (som aldri kom), før jeg hev innpå tyggegummi for å døyve øllukten og gikk ovenpå for å hilse på foreldrene mine. Lukten av erter og salt kjøtt var så sterk at ingen av dem kjente lukten av gårsdagens fylla, eller dagens øl. De sa i alle fall ikke noe. Faderen bad moderen om å dekke bordet og hun gjorde som han sa. Han spurte meg om jeg hadde lyst på en øl til maten.

- Ja takk, det hadde smakt deilig, svarte jeg.

Faderen gikk ned i kjelleren for å hente øl. Noe av det som var fint med å være ungkar og å ha flyttet hjemmefra: Jeg var ikke lenger sønnen i huset. Jeg var sønnen som kom på besøk. Dette medførte en del rettigheter, som blant annet det å bli påspandert øl av sin egen far. Det var et privilegium jeg aldri hadde opplevd den tiden jeg bodde hjemme, til tross for at jeg allerede da var gammel nok til både å kjøpe og drikke øl.

- Smakte maten? spurte moderen en stund etter at vi hadde satt oss til bords og begynt å spise.

- Det var nydelig, svarte jeg. Jeg hadde holdt kjeft ved bordet. Var redd for å miste konsentrasjonen, og hadde mer enn nok med åpasse på å unngå å spy.

- Men var den ikke litt for salt, eller er det bare jeg som er ømfintlig? klarte jeg å lire av meg uten at det kostet for mye konsentrasjon. Maten smakte overhodet ikke salt, men det var et påskudd for å ta en ny slurk øl fra glasset, og jeg hadde for lengst innsett at øl var den eneste kuren som virket.

- Jeg synes ikke at den var for salt, kommenterte faderen og jeg visste at dette var det beste komplementet han kunne gi henne. Han hadde det rett og slett ikke med å skryte av moderens matlaging.

- Det er sikkert bare meg, jeg er ikke så vant til å bruke så mye salt i maten som dere, sa jeg og lot blikket gli over dem begge. Men det var nydelig, og bare slik du kan lage den, fortsatte jeg henvendt til moderen, og så at hun ble glad. Jeg tømte ølet mitt i to store slurker, og så på faderen med det tomme glasset i hånden. Han tok hintet og sendte meg flasken.

- Hvis du trenger mer så får du hente selv, sa han. Det står nede i boden, oppe på hyllen ved siden av motorsagoljen.

Jeg nikket. Hadde ikke hjerte til å fortelle ham at jeg visste nøyaktig hvor han oppbevarte ølen sin. Jeg fylte glasset mitt, og tømte det halvveis i èn stor slurk. De så på meg begge to, men ingen av dem sa noe. Vi fortsatte å spise i stillhet.

- Hvordan går det på jobben? spurte faderen da han syntes at det hadde vært stille lenge nok.

- Veldig bra, løy jeg. Foreldrene mine trodde at jeg hadde det bra i jobben på sykehusets sentrallager. Jeg fortalte dem aldri at i mine øyne var det en meningsløs jobb, og at jeg hatet både jobben og kollegene mine. Mest av alt hatet jeg sjefen, men jobben gav meg penger og de pengene brukte jeg på fyll (og dermed var ikke jobben helt meningsløs). Jeg tok en ny slurk, litt mindre denne gangen for ikke å vekke mer oppmerksomhet, og kjente at alkoholen begynte å gjøre underverker.

Hodepinen ble bedre, vulkanen roet seg, og jeg svettet mindre. Sakte men sikkert kjente jeg at jeg var på vei tilbake til livet. Det var utsikter til det kunne bli en bra dag og jeg så for meg muligheten for å treffe Tom og de andre på El Paso senere. Der kunne vi skylle ned helgen med noen flere øl, som en siste forberedelse til en ny arbeidsuke.

- Du har vel ikke tenkt å bli værende på det lageret hele livet?

Faderen var ikke særlig fornøyd med at jeg jobbet på lager. Han mente at jeg burde sikte høyere, og at jeg hadde evner som gjorde meg overkvalifisert til å jobbe på lager. Ikke skjønte jeg hvorfor han mente det. En titt i karakterboken min fra gymnaset burde overbevise ham om det motsatte, men han hadde en ufravikelig tro på at jeg ikke hadde vist frem alle evnene mine. Selv var han ingeniør. I hans verden var det noe av det største man kunne være, og han lot aldri en anledning gå fra seg til å fortelle andre hvilket yrke han hadde.

Jeg så ikke det store i det å være ingeniør, det var bare snakk om noen års skolegang etter videregående, og det kunne vel hvem som helst klare hvis de ville. Jeg unnlot å si det, var redd for at det ville såre ham. Rett skal være rett; faderen hadde en god jobb på skipsverftet, og han hadde grunn til å være stolt over hva han hadde oppnådd. Han mente åpenbart ikke det samme om meg.

- Jeg vet ikke. Det var ikke lett for meg å få jobben, og jeg har ikke gode nok karakterer til å begynne på noen skole, så jeg er glad for at jeg har den, svarte jeg.

Faderen så olmt på meg. Så ristet han oppgitt på hodet.

- Du er altfor smart til å kaste bort livet ditt på et lager. Du har bare ikke har fått muligheten til å vise hva som bor i deg, gutten min. Derfor er du stuck der på det lageret, fortsatte han.

Ut fra ansiktsuttrykket hans å dømme, virket han oppriktig bekymret for meg. Det var lenge siden jeg hadde hørt ham omtale meg som «gutten sin». Det ga meg et stikk av dårlig samvittighet for at jeg ikke hadde gjort mer, for at foreldrene mine skulle være fornøyde med meg.

- Ja ja, vi får se, sa jeg for å avslutte temaet, og fortsatte å spise. Dermed ble det ikke noe mer snakk om jobb.

Middagen var hyggelig og etter maten skulle faderen ha sin sedvanlige middagslur. Moderen og jeg ble sittende i sofaen. Hun strikket og jeg leste gårsdagens avis. Plutselig kremtet hun, som om noe satt fast i halsen.

- Leste du VG forleden? spurte hun uten å ta øynene bort fra strikketøyet. Jeg visste at hun hadde lest noe hun ville diskutere med meg, men jeg leste ikke så ofte aviser. Ikke fordi jeg ikke likte å lese (jeg elsket å lese bøker), men jeg ønsket ikke å bruke det lille jeg hadde av penger, på noe så unyttig som aviser. Det ville bare gi meg mindre penger til øl.

- Når da? spurte jeg for ikke å avsløre meg.

Hun kunne ikke komme på hvilken dag det var, og konsentrerte seg igjen om strikkingen.

- Leste du artikkelen om at det ikke var sunt å gå i trange dongeribukser? spurte hun, etter å ha brukt en stund til å mote seg opp. Øynene hennes hvilte ikke lenger på strikketøyet, men på meg.

Jeg skjønte hvor hun ville, og så på meg selv. Jeg gikk alltid i trange, tettsittende, svarte dongeribukser. På fagspråket kalt narkojeans. Sikkert fordi det var mange narkomane som gikk med slike bukser. Jeg var tynn, hadde tynne bein (typiske narkobein) og buksene satt som klistret til dem. Fuck it, tenkte jeg, men av respekt for moderen sa jeg det ikke høyt. Det var et faktum at de store gutta i verden gikk med slike jeans, og det var derfor jeg gjorde det samme.

Jeg ville være like kul som dem. Men det var også et faktum at de fleste av dem drev med narko. Mick Jagger gikk med slike bukser, han drev med narko. Samme med Steven Tyler, han drev også med narko. Jeg var usikker på om Billy Idol drev med narko (eller om det bare så slik ut) men han gikk med slike bukser, han også. Listen var lang.

Navnet narkojeans var således ikke tatt ut av løse luften. Nå hadde moderen lest at narkojeans ikke var sunt. Jeg så på henne, men sa ingenting, og hun må ha skjønt at jeg undret meg.

- Det er visstnok ikke bra for forplantningen at folk går med slike trange bukser, fortalte hun.

- Forplantningen?

- Ja det var det som sto skrevet, at det var gjort forskning på det og at… ja, la meg si det sånn at…. Moderen slet tydeligvis med å finne de rette ordene.

- …altså det sto at det ikke var bra for sædcellene at folk gikk i så trange bukser. Det blir for varmt for dem og da kan de dø, kom det hurtig når hun endelig hadde bestemt seg for hva hun skulle si.

Jeg svelget, dreide hodet og så ut i løse luften mens jeg tenkte. Moderen hadde aldri snakket til meg om hverken forplantning, eller sædceller, eller noe i den retningen tidligere. Nå satt hun og snakket om det som om det var den mest naturlige ting i verden.

What the fuck? tenkte jeg, men lot være å si det. Å sitte i stuen etter en god middag med øl til, mens min egen mor så på meg og sa at hun var bekymret for sædkvaliteten min, var mer enn overraskende. Det var et sjokk. Jeg visste ikke hva jeg skulle si. Ikke visste jeg hva hun hadde lest, men jeg var sikker på at hun ikke køddet med dette. Moderen var ikke typen til å kødde med ting, og hvis hun likevel hadde bestemt seg for å begynne å gjøre det, var jeg sikker på at hun aldri ville ha valgt «sædkvalitet».

Dette var alvor, og hun så oppriktig bekymret ut. Jeg visste hvorfor. Til tross for at hun aldri hadde sagt det direkte, visste jeg at hun hadde ett høyt ønske for alderdommen; hun ville bli bestemor. Intet mer, intet mindre. Som enebarn var jeg den eneste som kunne gi henne barnebarn. Nå hadde hun åpenbart lest at en eller annen jævla forskeridiot, hadde sagt til avisen at det å gå med trange bukser kunne skape så varme vekstbetingelser for sædcellene at de kunne dø. Avisen hadde skrevet det og moderen stolte på det som sto i avisen. Det førte til at hun var oppriktig bekymret for at alle sædcellene mine (de som var bærere av familiens gener og som skulle sikre fremtidige generasjoner) skulle dø rett over natten. Dermed ville jeg ende opp som steril, og hun ville ende opp uten barnebarn.

- Helvetes akademikere, tenkte jeg og forbannet de idiotene som ikke kunne bruke forskningsmidlene sine til noe nyttig.

Jeg hadde ikke hjerte til å fortelle henne at det dersom hennes store drøm her i livet var å bli bestemor, var ikke manglende sædkvalitet vårt største problem. Det som burde bekymre henne mye mer, var at jeg hadde enormt dårlig evne til å tiltrekke meg damer. Dessuten var damene jeg haddedraget på langt fra det hun ville mene var gode svigerdatterkandidater. Jeg gjorde gode miner til slett spill, lot som om jeg brydde meg, og ba henne fortelle meg mer om det hun hadde lest. Hun satte i gang, og jeg lyttet.

Det tok faderen over en halv time med høylytt snorking før han viste seg i stuedøren, og det var tegnet til at moderen skulle sette på kaffetrakteren.

Mens han sov, fikk jeg vite at punger som ble stengt inne i trange dongeribukser førte til overopphetede nøtter (selv om moderen brukte det mer medisinske uttrykket «testikler») og det førte til redusert sædkvalitet. De små håpefulle ville dermed bli kokt lenge før de fikk utført sin misjon, de ville dø og det ville ikke lenger være noe håp. Faderens kaffeønske stoppet samtalen vår, men han overtok etter å ha gnidd søvnen ut av øynene.

- Har du lest noen bra bøker i det siste? spurte han da han satte seg ned i stolen sin. Faderens store lidenskap i livet var å lese bøker, og han slukte det meste av det han kom over. Han leste minst en bok i uken, og hadde god greie på litteratur. Om jeg ikke hadde arvet hans skoleflinkhet, hadde jeg i det minste arvet hans interesse for å lese. Jeg pløyde også gjennom mange bøker i løpet av et år. Å diskutere bøker vi hadde lest var vår store greie, det var gjennom å diskutere bøkene vi bedrev male bonding.

- Flere, svarte jeg.

- Er det ennå han der Gonzo-fyren det går i? spurte han, uten snev av sarkasme selv om han ikke uttalte Hunter med sitt virkelige navn.

Noen måneder tidligere hadde jeg fått øynene opp for amerikansk litteratur, og hadde allerede lest både Kerouac, Vonnegut og Bukowski. De var alle bra, men det var en annen som utmerket seg. Tittelen «Frykt og avsky i Las Vegas» hadde vekket interessen min på biblioteket. Jeg lånte boken med meg hjem, og etter det var jeg blitt frelst på Hunter S. Thompson. Jeg hadde i ettertid lest flere av de andre bøkene hans, og jeg likte måten han skrev på, jeg likte karakterene han beskrev og jeg likte storyene. Bøkene hans var ren nytelse, og jeg likte Hunter som person også. Han var en jeg kunne se opp til og jeg hadde fortalt faderen om ham.

- Jepp, svarte jeg og smilte. Han nikket.

- Du da, spurte jeg.

- Nei, du vet...svarte han og så ut som om han måtte tenke seg om. Jeg visste hvilke bøker han likte nå for tiden. Han var kommet i en slik alder at det var biografier av de store mennene i verdenshistorien som gjaldt.

- Det er Mozart det går i nå for tiden, det visste du vel? spurte han og så på meg.

Jeg visste det. For noen år siden fikk han plutselig sansen for klassisk musikk, noe som endret hvilkebøker han interesserte seg for. Det siste året var det Mozarts liv han hadde vært interessert i. På mange måter tror jeg faderen var litt flau over denne interessen for klassisk musikk, for han hadde alltid vært fan av Rolling Stones. Nå hadde han byttet ut Mick Jagger med en annen mann i strømpebukser, og innerst inne tror jeg han mente at klassisk musikk var forbeholdt eldre folk. Det var derfor han motvillig vedkjente seg den nye interessen.

- Jo, jeg er klar over det, svarte jeg og prøvde å skjule at jeg ikke skjønte hva en såpass ungdommelig fyr som faderen skulle med klassisk musikk. I min verden var klassisk musikk noe som egnet seg for folk som hadde den ene foten i graven, og den andre på et bananskall.

- Det er ganske interessant, vet du, svarte faderen, som om han følte at han måtte rettferdiggjøre bokvalget sitt. Jeg nikket og smilte og lot som om jeg forsto.

- Har du hørt om en fyr som heter Tom Wolfe? spurte han. Jeg ristet på hodet.

- Jeg leste i et blad at han skulle være i noenlunde samme kategori som han der Gonzo-fyren din, så kanskje du må sjekke ut Wolfe også, sa han engasjert. Muligens var han glad for å kunne skifte tema fra Mozart og tilbake på noe normale mennesker var opptatt av.

- Sier du det? Det var interessant, svarte jeg og lurte på om jeg skulle tiltro ham å vite hvilke forfattere som kunne sammenliknes med Hunter.

Han sa at han hadde lest det i et blad, og faderen leste stort sett bare troverdige blader. Det kunne være hold i det han sa, og jeg tenkte at jeg burde sjekke det ut. På den annen side husket jeg moderens utlegninger om sædceller, og lurte på om det kanskje var begynt å rable for begge to.

- Jeg skal spørre etter ham nede på biblioteket, fortsatte jeg i det moderen kom inn og skjenket kaffe til oss.

Dermed snakket vi ikke mer om litteratur.

Jeg lånte telefonen og ringte Tom. Han sa at han var klar, og jeg fortalte foreldrene mine at jeg skulle møte de andre for en øl og en fotballkamp. De virket skuffet over at jeg skulle gå så tidlig, og jeg fikk dårlig samvittighet. Kroppen føltes bra, og jeg var klar for å drikke øl sammen med kompisene mine.

Da jeg skulle gå, så moderen på meg med et slags lengtende blikk og jeg gav henne en klem.

- Jeg skal tenke på det du sa om buksene, hvisket jeg i øret hennes uten at faderen hørte det. Da jeg snudde meg for å vinke til dem, kunne jeg se at moderen smilte. Hun virket lykkeligere enn på lenge.

Jeg møtte Tom, Martin og Kafka på El Paso (som var en av de to barene vi frekventerte). Det var en brun pub med slitt interiør og et enda mer slitent klientell. Ølet var billig, og Tom mente at de fleste av damene også var det. Dette var stedet vi gikk for å se fotballkamper og drikke øl i store mengder.

Det andre stedet vi gikk mye, var Polar Bear Bar, eller Isbjørnen som vi kalte den, fordi den hadde en isbjørn i logoen sin. På Isbjørnen gikk vi også for å drikke øl, selv om ølet var mye dyrere der. Det ble rettferdiggjort ved at det (i motsetning til El Paso) var en viss kvalitetsstandard på damene. På Isbjørnen sjekket Tom seg nye damer hver gang vi var der. Vi andre sto og så på, og misunte ham draget.

Vi fant oss et bord like ved en TV-skjerm og satte oss ned. Vi fire utgjorde det mange kalte «Dritagjengen», et navn vi hadde gjort vårt beste for å leve opp til. Vi drakk øl, så på skjermen og utvekslet knapt nok noen ord, men vi var i alle fall sammen. Det ble pause i kampen.

- Ble det noe på deg i går, etter at vi gikk? spurte Kafka og så på Tom. Martin hadde vært så drita at han sovnet på vorspielet, og ikke ble med oss på Isbjørnen. Kafka og jeg forlot baren før Tom, siden vi var drita begge to. Dessuten var Tom opptatt med å beføle en dame i de mørke delene av lokalet.

- Selvfølgelig, svarte Tom og så på oss med et selvsikkert glis. Det var fristende å håpe på at han køddet, men all erfaring tilsa at det stemte.

- Bra fuckface, eller? spurte Kafka og tok en slurk øl, mens han holdt blikket festet på Tom.

- Hva mener du? svarte Tom, og vi så på ansiktsuttrykket hans at han ikke skjønte hva Kafka snakket om. Det gjorde ikke jeg heller.

- Jeg lurer på om hun hadde bra fuckface? gjentok Kafka. Tom så på ham, og det så ut som om han tenkte hardt. Jeg lurte på hva «fuckface» var, og det så ut som om Martin lurte på det samme. Vi så begge forventningsfullt på Kafka.

- OK, folkens. La oss si at du treffer en dame, og blir med henne hjem eller hun blir med deg hjem. Når du traff henne, så ansiktet hennes ut på en egenartet måte, ikke sant?

Kafka så på oss. Vi så tilbake, lurte på hvor han ville med argumentasjonen sin. Tom nikket, uten at det så ut som om han skjønte noe mer av det Kafka snakket om.

Jeg nikket jeg også.

- Hvordan det så ut, om det var pent, kvisete, rundt, ovalt eller whatever spiller ingen rolle i denne sammenheng. Det viktigste nå er bare å vite at et ansikt har et utseende, selv om det varierer litt ettersom man smiler eller ikke. Kan dere være med på det? Han så på oss med store, forventningsfulle øyne. Jeg skjønte ikke bæret av hva han sa, men fortsatte å nikke.

De andre nikket også, uvisst av hvilken grunn.

- Ok. Så tar du denne damen med deg hjem, du begynner å kysse henne og dere havner på soverommet. Eller kanskje du kler av henne i sofaen, det spiller mindre rolle. Etter en stund setter du i gang med kunstene dine, og hun ligger bare og nyter. Har dere lagt merke til hvordan ansiktet hennes forandrer seg? Noen blir liksom utrolig mye penere når de er på vei mot en orgasme, mens andre bare blir styggere. Har dere merket det?

Han så på oss igjen, like forventningsfullt. For min egen del måtte jeg innrømme (men det holdt jeg for meg selv) at jeg aldri hadde lagt merke til det. De gangene jeg hadde hatt sex, var det fordi jeg hadde hatt en dame med hjem fra byen som var minst like drita som meg selv. Da hadde jeg hatt andre ting å fokusere på, enn å prøve å legge merke til forandringen i ansiktsuttrykk. Jeg så bort på Tom, og det gjorde de andre også. Han var den mest erfarne av oss og vi ventet på svaret hans.

- Du sier noe der, sa Tom rolig. Måten han dro setningen ut, gav inntrykk av at han var skeptisk. Enten mente han at Kafka var helt på viddene, eller så hadde han ikke lagt merke til det han heller.

- Men det er fakta faen det, sa Kafka og smilte. Tenk på det neste gang dere får sjansen. Se på ansiktet hennes og se hvordan det forandrer seg når hun er på vei mot orgasmen, og ikke minst hvordan hun ser ut akkurat like før hun kommer. Det er ganske utrolig hva som skjer. Ikke bare at de skjærer grimaser og sånn, men faktisk at hele ansiktet deres forandrer seg. Det er det som på fagspråket kalles «fuckface». Jeg garanterer dere dette, folkens, at nå når dere er blitt klar over det, vil dere begynne å legge merke til det. Da vil det åpne seg en ny og ganske interessant dimensjon når dere knuller. Trust me, sa han og smilte triumferende til oss.

Dette var Kafka i et nøtteskall. Han var ekspert på å komme med intellektuelle betraktninger som vi andre ikke skjønte en dritt av. Han hadde ikke fått tilnavnet sitt for ingenting. Jeg så på de andre. Tom lagde en grimase med munnen; han presset leppene mot hverandre som om han gjorde dem klar til at noen skulle sette en klips på dem, mens han nikket med hodet. Jeg så ned i glasset mitt og prøvde å unngå blikkontakt med de andre. Det ville bli for flaut å innrømme, at jeg var usikker på om jeg noen gang hadde gitt en kvinne en orgasme, eller om de hadde faket alle sammen.

Egentlig hadde jeg aldri brydd meg.

Glasset mitt var tomt, og på TV-skjermen begynte lagene å komme ut på banen igjen. Vi gikk til baren og kjøpte mer øl, og satte oss til for å se andre omgang.

Jeg klarte ikke å konsentrere meg om kampen, bare lurte på om jeg noen gang til å få oppleve en kvinnes fuckface. Etter kampen gikk jeg hjem alene, og hadde ikke sagt noe til de andre om samtalen med moderen. Jeg tror kampen endte uavgjort.

Min seksuelle tilværelse på den tiden var ikke det en ung mann drømmer om. Når du er ung er det ingenting som opptar hjernen mer enn tanken på damer, men for meg ble det stort sett med tanken. Ikke det at jeg var jomfru, men jeg hadde overhodet ikke samme draget på damer som de andre kompisene mine. Jeg var stort sett monoseksuell. I mangel på damer, hadde jeg utviklet et nært og inderlig forhold til min egen høyrehånd, og det var denne som var min faste sexpartner. De andre hadde kommentert at jeg aldri hadde vært sammen med noen, og at jeg sjelden sjekket opp damer på byen. For ikke å fremstå som en fullstendig taper, løy jeg på meg et elskovsforhold til en flyvertinne fra Lufthansa som var innom byen med jevne mellomrom. Om de andre trodde på meg eller ikke, var jeg ikke sikker på, men de sluttet i alle fall å kommentere.

Vel hjemme etter fotballkampen lurte jeg på om jeg skulle se på TV eller om jeg skulle lese porno. Det var ikke noe spennende på TV, så det ble porno. Jeg leste, men ble ikke opphisset. Stadig vekk vendte samtalen jeg hadde hatt med moderen tilbake i hodet mitt. Muligens var det alt ølet sin skyld, men plutselig fikk jeg det for meg at jeg kunne fryse ned noen ladninger med fremtidige avkom i isterningsposer.

Hvis det virkelig var hold i det som hadde stått i artikkelen som moderen hadde lest, kunne det ikke skade om jeg tok ut noen vareprøver som jeg frøs ned til senere bruk. I løpet av noen timer hadde jeg nesten klart å fylle en hel kaffekopp med små, hvite avkom. Da startet den møysommelige oppgaven med å fylle avkommet over fra kaffekoppen og ned i isterningsposen. Til slutt var alt på plass, posen var knyttet igjen og jeg hev den i kjøleskapets fryseboks. Der kunne den ligge til senere bruk. Jeg så for meg at dersom jeg traff en kvinne med svigerdatterpotensiale, og vi ikke var i form til sex når hun var fruktbar, kunne jeg hente noen isterninger og poppe dem opp i henne. Hun ville kanskje føle det som en smule kaldt og ubehagelig i begynnelsen, men inne i varmen ville isterningene raskt smelte og mine små etterkommere kunne begynne svømmeturen mot et nytt liv. Der og da var det i alle fall noe som liknet på en plan, og jeg lurte på om moderen hadde blitt fornøyd om jeg hadde fortalt at slekten var sikret. Det var sent søndag kveld, så jeg lot være å ringe henne.

Mandagen kom og det var bare å komme seg avgårde på jobb. Jeg har mange ganger lurt på hvor mange drittjobber det finnes rundt omkring i verden. Det kan ikke være få. Det var faen ikke mange du snakket med som hadde en jobb de virkelig likte. Jeg hatet jobben min. I motsetning til de fleste som misliker jobben sin, kunne jeg ikke si at jeg hadde jeg funnet meg noe nytt, om det ikke hadde vært for de gode kollegene mine. Det stemte ikke for meg. Sannheten var at alt var ræva. Jobben sugde, sjefen var et asshole, kollegaene mine var en gjeng med inkompetente idioter, og i tillegg var lønnen kun egnet til demotivere meg. «If you pay people with peanuts, you get monkeys», ble det sagt, og i mine øyne var det mange apekatter på Sentrallageret. Jeg innså det ikke den gang, men jeg vet det nå; jeg var kanskje den største av dem alle.

De som jobbet på Sentrallageret omtalte det som nervesenteret i sykehusets organisasjon. Alle som ikke jobbet der, visste at det var endestoppet for de som ikke kunne brukes noen andre steder. Slike som meg, til tross for at faderen var av en helt annen oppfatning. Til gjengjeld var jeg sikkert den eneste på lageret som innså hvor meningsløs jobben vår var. De andre så ut til å trives.

Dagene bestod i å motta varer som skulle fordeles til de andre avdelingene på sykehuset, pakke ut, sjekke at det var kommet riktig vare og rett mengde, før varene ble klargjort for interntransport. Selv om vi kontrollerte at det vi transporterte videre stemte mot det som var bestilt, var det ofte at den som hadde bestilt varene fant ut at det var noe feil.

Av en eller annen jævla grunn trodde visstnok alle at feilen lå hos oss, for vi fikk all kjeften når de kom for å levere tingene tilbake. Vi måtte bare ta imot (både pakken og kjeften), klargjøre varene for retur og sende dem tilbake dit de kom fra. Noen uker senere ville varene komme tilbake til oss på ny, og det samme sirkuset ville starte om igjen. Det var i alle henseender en drittjobb.

Det eneste fine med jobben var at vi hadde truck. Jeg var en av tre som hadde sertifikat på trucken, uten at det betydde noe for dem som ikke hadde sertifikat. Å lære å kjøre truck er ikke vanskelig. Alle lærte det etter en smule prøving og feiling, og det betydde at det daglig var kamp om å kjøre. Hadde du ordnet deg en truck var det om å gjøre og ikke gi den fra deg, i løpet av den arbeidsdagen. Dette var jeg ekspert på. Ofte tok jeg med meg lunsjboksen i jakkelommen, slik at jeg kunne sitte i trucken i lunsjen, og måtte jeg pisse så gjorde jeg det på en flaske som jeg hadde med meg.

De andre gutta på lageret mente at dette var å jukse, men jeg gav faen. Å kjøre trucken var viktig for meg. Det hevet meg over gulvet der de andre taperne jobbet, og jeg var en av de få som hadde et rettmessig eierskap til å kjøre truck. Jeg var faglært. De andre var det ikke, de var lausarbeidere, og hadde ingenting på en truck å gjøre.

Det var mange tapere på lageret, og sjefen vår var heller ikke en typisk vinner. «All animals are equal, but some animals are more equal than others», skrev George Orwell. Jeg vet faen meg ikke om han hadde sjefer i tankene da han tenkte dette, men det kunne med en lett omskriving passe på sjefer også. «All bosses are assholes, but some bosses are more assholes than others». Sjefen på lageret var et stort asshole. Jeg tenket ofte på hvem faen det var som en gang i fortiden hadde funnet ut at det var viktig å ha sjefer på en arbeidsplass.

De fleste mennesker var jo i stand til å gjøre jobben sin uten at det er en sjef der. Når alle sjefer i tillegg var assholes, var det for meg en gåte hva vi skulle med dem (muligens var jeg påvirket av mitt forhold til min egen sjef). Det eneste assholet var opptatt av, var å lage et helvete for oss arbeiderne, og å pule Rita på regnskapskontoret. Tidligere hadde regnskapskontoret vært en selvstendig enhet, men etter visse omstruktureringer hadde det blitt lagt inn under Sentrallageret. Det var sjefen selv som hadde foreslått det.

Kanskje var det vissheten om at sjefen, som var gift og gammel, fikk pule Rita som var singel og ung, som gjorde at jeg hadde ekstra mye i mot ham. Jeg vet ikke, men det kunne være et utslag av misunnelse.

I alle fall; Rita var vakker og en fryd for netthinnen. Jeg hadde selv hatt lyst på henne i alle de årene jeg hadde jobbet på Sentrallageret, men for lengst innsett at jeg aldri ville få sjansen. Hun var ute etter noe annet. En på toppen. Ikke en forfyllet mannssjåvinistisk gris, som pisset på en flaske mens han satt i trucken. Hvis jeg skulle få meg dame, måtte jeg satse på noen på mitt eget nivå. Erfaringsmessig var ikke de like vakre.

Det var ikke mye å glede seg over på den tiden, men heldigvis hadde jeg noen interesser som gav meg nytelse. Jeg leste bøker og pornoblader. Det var liksom noe enkelt og likefremt med måten karakterene i sexhistoriene alltid ordnet seg det de var ute etter. Det var ikke behov for å imponere damene, eller å flørte med dem i lang tid for å få seg et nummer. Det var bare snakk om å si de rette tingene og så var det rett på sak. Slik sett var pornoen enkel å forstå, og noe som passet en enkel fyr som meg. Likevel var det litteraturen, det å lese skikkelige bøker, som var min store lidenskap. Det var min flukt fra hverdagen, og når selv ikke bøkene kunne ta meg vekk, gjorde alkoholen jobben. Det var mye drikking, det var mye lesing og jeg spilte mye musikk. Tom Waits. Johnny Cash. Frank Zappa. Fyrer på siden av samfunnet. Fyrer det var lett å sammenlikne seg med. Det var de samme typene forfattere jeg likte. Kerouac. Bukowski. Vonnegut. Hunter. Fyrer som hadde levd, og som levde et liv som det gikk an å skrive om. Fyrer med stil. Slik jeg skulle ønske jeg selv var.

Sjefen hadde ikke stil. Han var et asshole og jeg hatet ham. Derfor benyttet jeg enhver anledning til å slenge drit om ham. Mange andre gjør det samme, men de gjør det i det stille. «Ærlighet», kalte jeg det. «Mangel på sosiale antenner», kalte andre det. Uansett; Jeg gjorde ikke noe for å skjule at jeg mislikte sjefen og jeg gjorde ikke noe for å skjule at jeg åpenlyst slengte drit om ham. Jeg var klar over at han visste det, og jeg var klar over at han ikke tålte trynet mitt. I lengden er ikke det noe godt utgangspunkt, men jeg var ikke typen til å smiske for å oppnå noens gunst.

Livet mitt besto stort sett i jobbing, drikking, musikk og bøker. For en ung mann burde det også bestått av damer. Mye damer. Desverre hadde jeg altfor sjelden hellet med meg på byen. Det var ikke et særlig konstruktivt liv, det kan jeg se nå i ettertid, men den gangen elsket jeg det. Det eneste som egentlig var et stort problem, var mangelen på sex.

Liker du å drikke, slik jeg gjorde, så går det med en del penger. Jobben på lageret gav på langt nær så mye penger som jeg trengte, så av og til måtte jeg spe på inntekten med strøjobber. En av jobbene jeg fikk, var på et omreisende tivoli som var kommet til byen. Det var et lite dritt-tivoli som knapt hadde noe å by på, men for en befolkning som var sulteforet på underholdning gikk det greit. Jeg fikk jobbe i berg og dal-banen. Sammen med meg var det en annen fyr som også var innleid, jeg husker ikke navnet hans, og han var ikke den skarpeste kniven i skuffen. Erfaringen fra lageret kom derfor godt med. Den konstante knivingen om truckene hadde gjort meg slu, beregnende og villig til å gå langt for å få det slik jeg ville. Jeg bløffet han andre med at sjefen for berg og dalbanen, en sigøynerliknende type med arret ansikt (det så ut som om noen hadde brukt ansiktet hans som dartskive), dårlige tenner og skumle øyne, hadde fordelt oppgavene. Jeg sa at jeg skulle sitte i boden og ta i mot billettene, mens han andre skulle hjelpe passasjerene opp i vognene og passe på at bøylen som skulle sikre dem var skikkelig på plass. Det var ingen protester fra ham, og det var en arbeidsfordeling som passet meg fint. Han var ute i kulden og jobbet, jeg satt inne i boden og trykket på knappen. Når vognsettet begynte å gå, kunne jeg sitte varmt og godt og tenke på alle pengene jeg tjente, og på antall øl jeg kunne kjøpe.

Det var et bra opplegg.

I mange dager gikk arbeidsfordelingen mellom oss skikkelig bra. Han var ute og hadde kundekontakten, jeg var inne og hadde styring og kontroll. Alt gikk smertefritt, inntil det en dag skjedde noe som endte min karriere som tivoliarbeider. Jeg tror ikke LisaLotta passerte boden og viste meg billetten sin, i så tilfelle ville jeg ha lagt merke til henne. Hun var ikke en kvinne som kunne snike usett seg forbi en billettluke.

Da berg og dalbanevognene var tilbake, hørte jeg at passasjerene gikk ut av vognene. Jeg stilte meg opp for å kontrollere at han andre åpnet porten, slapp de nye passasjerene inn i vognene og hjalp dem på plass. Det var da jeg hørte skriket. Det hørtes ut som en gris i slaktetiden, og det skar gjennom marg og bein. Jeg skjønte at noe var galt og jeg løp ut for å sjekke. En kvinne satt fast i vognen og kom seg ikke opp. Hun var langt i fra slank, men hun hadde et pent ansikt. Jeg så egentlig bare ansiktet hennes og at hun hadde på seg noe rosa. Resten av henne var så sirlig trøkket ned i berg og dalbanevognen at det var en gåte for meg hvordan hun hadde kommet seg dit. Kanskje hadde hun så vidt fått plass da hun satte seg og bøylen klikket i lås, og så hadde G-kreftene på turen ordnet resten. Det som i alle fall var sikkert var at hun satt bom fast. Det var en enda større gåte hvordan vi skulle få henne opp. Tom hevdet alltid at alt ordnet seg med vold og vaselin, og til tross for at jeg hverken hadde vaselin eller var voldelig av meg, fikk jeg omsider dradd den rosa klumpen opp av vognen med rå håndmakt.

LisaLotta, som hun presenterte seg som, var svensk og hun så på meg med et ømt blikk og spurte om hun kunne få spandere en is på meg. Jeg takket ja. Jeg spurte sigøyneren om fri, men han nektet å gi meg en pause. Jeg hadde lyst på is, og jeg hadde lyst til å bli kjent med LisaLotta, så jeg ba ham dra til helvete. Han ba meg dra til helvete også, så jeg stakk innom tivolisjefen og sa at jeg ville si opp jobben. Han spurte ikke hvorfor, men gav meg lønnen som jeg hadde krav på.

Etter isen spurte LisaLotta om hun kunne få treffe meg igjen. Jeg sa ja til dette også, og LisaLotta smilte til meg. Jeg gav henne telefonnummeret mitt og da hun gav meg en klem, hvisket hun at hun skulle ønske jeg kunne bruke de sterke armene mine til å utforske enda trangere områder enn vognen hun nettopp hadde satt seg fast i. Så kysset hun meg. Det var lenge siden en kvinne hadde kysset meg og jeg følte at jeg ikke hadde noe tid å miste. Jeg hvisket henne noe i øret. Hun nikket, vi gikk ut av tivoliet, praiet en taxi og dro hjem til meg.

Det ble begynnelsen på noen fantastiske uker. For første gang i mitt liv hadde jeg noe som liknet et stabilt seksuelt forhold til en annen enn meg selv. Til tross for at LisaLotta virket lykkelig det meste av tiden, hadde hun sine stunder hvor hun var veldig lei seg. Hun var stor, rett og slett feit, og hun snakket ofte om at hun skulle ønske hun var mindre. En morgen sto hun på badet og gråt, da jeg kom ut for å pisse.

- Du måste hjelpa meg. Jag vill så gjerna banta meg. Hun hadde tårer i øynene og jeg ble fylt med en ømhet inni meg som jeg ikke visste fantes der. Jeg lurte på om det var kjærlighet, men siden jeg aldri hadde opplevd det før, var jeg usikker. Uansett, jeg lovde at jeg skulle hjelpe henne.

Muligens hadde jeg lest altfor mye porno, så hjernen min var forutinntatt. Supplert med at jeg var dårlig i svensk, gikk jeg etter jobben innom en jernvarehandel og kjøpte tjue meter tynn flaggline. Jeg dro hjem, kuttet flagglinen opp i passende lengder, svidde endene med en lighter så den ikke skulle flosse seg, og festet flagglinene der jeg trodde jeg skulle få mest bruk for dem. Da LisaLotta kom hjem, spurte jeg hvordan det hadde gått på jobben, og hun nikket med hodet og svingte det fra side til side slik hun alltid gjorde, og svarte «sådär». Jeg ba henne ta en dusj, legge seg på sengen, så skulle jeg gi henne en overraskelse. Hun var lett å be, og da hun la seg ned på sengen, ba jeg henne lukke øynene. Hun gjorde som hun ble bedt om. Jeg listet meg bort til sengen, festet løkkene med flaggline rundt hender og føtter på henne, og strammet til.

- Vad i hälvete gjør du? skrek hun til meg.

- Jeg hjelper deg, så klart, det er jo dette du har hatt lyst på, svarte jeg. Et øyeblikk så hun på meg med et blikk som viste overraskelse, og kanskje en smule oppgitthet, før hun lå seg tilbake og slappet av.

- Hur i hälvete kunne du vite at det var dette jag ønskat meg? hvisket hun lavt.

Jeg så forundret på henne. Det ville ødelegge den gode stemningen hvis jeg sa at hun var teit om hun ikke husket hva hun sa til meg før hun gikk på jobb. Derfor holdt jeg klokelig kjeft, og fortsatte med forberedelsene mine. Like etterpå spredte jeg bena hennes, lå meg til rette, trengte inn i henne og begynte å bevege meg. Fast bestemt på å gi henne nytelse og sjekke om hun hadde fuckface. Hun stønnet, og det virket som om hun var på rett vei. Til tross for at hun ikke kunne bevege så mange muskler, kunne hun bevege noen av de viktigste, og det var fantastisk. Det virket som om også hun likte det, og jeg lukket øynene for å nyte øyeblikket så mye som mulig. Jeg kom like etterpå, og det virket som om hun kom hun også, i alle fall skrek hun høyt. Jeg åpnet øynene. Hun smilte til meg. Jeg burde smilt tilbake, men jeg innså at jeg hadde gått glipp av fuckface-muligheten.

De neste ukene tror jeg ikke at naboene våre sov så godt, for vi bantet hver eneste dag. For LisaLottas del førte dette til at hun lå bundet fast uten store muligheter til å bevege seg, og hun ble større og større. Etter et par uker var hun så svær som et fly, og gråt stadig oftere. En dag lå det et brev til meg da jeg kom hjem fra jobb.

LisaLotta hadde reist fra meg. Hun fortalte at hun likte meg godt, og takket meg for den tiden vi hadde sammen. Hun fortalte at hun måtte dra, for ellers ville hun aldri klare og bante seg, noe jeg ikke kunne fatte; jeg syntes vi ikke hadde gjort annet de siste ukene. Enda mer overasket ble jeg da hun fortalte at hun var dratt til en spesiell bantingsfarm.

Der og da lurte jeg på om det var min feil at hun hadde blitt så opptatt av sadosex, at hun dro til en farm hvor de sikkert ikke gjorde annet enn å binde folk og feie over dem.

Hun sa ikke noe om hvor hun dro, så jeg kunne ikke dra dit for å redde henne. Mange år senere lærte jeg at bante seg betyr å slanke seg.

Jeg håpet LisaLotta nådde målet sitt og at de slapp henne løs til slutt. Et samboerskap var over og jeg var singel igjen.

Det var tid for Willie Nelson - On the road again.

Mange mennesker forteller ofte historier om at singellivet er oppskrytt. Det er bullshit.

Livet som singel var på mange måter bedre enn å være i forhold. Nå som jeg kunne skryte av å ha hatt samboer, kjente jeg at selvtilliten min steg noen hakk, og jeg følte at jeg var med i en slags klan; alle vi som hadde mislykkede forhold bak oss. Vi som hadde prøvd, men som ikke fikset det. Vi som hadde erfaringer med å ha en kvinne i hus, som kunne snakke om fordelene med det, men ikke minst om bakdelene (og som alle menn vet; dem er det mange av). Jeg følte meg privilegert.

Når du er singel vandrer du nesten konstant på det grønne gresset på andre siden av gjerdet. Med ett unntak. Sex. LisaLotta og jeg hadde hatt sex hver dag vi var sammen, ofte flere ganger om dagen. Den gang trodde jeg det var slik i alle forhold, og at det varte i mange år. Som singel var man ikke garantert sex, men likevel følte jeg at gresset var enda grønnere etter at LisaLotta dro. Spesielt jobbmessig. Når du ikke lenger har dame i hus, vet du at du ikke får deg et morgennummer. Da er det heller ingen grunn til å ligge lenge. Det var bedre å komme seg tidlig på jobb og sikre seg en av truckene. Helst like foran nesen på en eller annen hjernedød monkey, som trodde at han var kvalifisert til å overta jobben som truckfører.

Hvis du kom for sent på jobb og alle truckene var tatt, var det bare to ting som var ufravikelig. For det første måtte du starte med å jobbe på gulvet og ta til takke med alt det drittarbeidet det innebar. For det andre så måtte du planlegge hvordan du skulle kunne overta en truck i løpet av kortest mulig tid.

Det å overta en truck krevde nitid planlegging, en viss dose kynisme, og ikke minst evnen til å handle i rett øyeblikk. Jeg hadde alt dette.

Til tross for at jeg kom meg tidlig opp og på jobb dagen etter at LisaLotta dro, var det full trafikkork og jeg kom senere på jobb enn jeg hadde planlagt. Krise. Alle jævla truckene var opptatte. Dette fikset jeg ikke, jeg orket ikke å jobbe på gulvet, og jeg bestemte meg for at jeg måtte ha en truck før kaffepausen klokken ni.

- Myggen. Den jævelen, tenkte jeg, der jeg så ham sitte tilfreds på en av truckene.

Myggen var offeret mitt. Det var Myggen jeg hadde sett meg ut. Det var hans truck jeg ville ha. Jeg begynte å tenke ut hvordan jeg skulle finte ham ut.

Myggen ble ikke kalt Myggen for ingenting. Det var faktisk flere grunner til å kalle ham det.

For det første var han en spirrevipp, en tynn liten jævel som sikkert ikke veide mer enn knapt førti kilo. Han hadde hatt godt av å jobbe på gulvet noen år for å løfte tungt og bygge muskler. Jeg var sikker på at kroppen hans ville svekkes, og at han ville oppleve en tidlig død, dersom han ikke innså at det var muskelarbeid han trengte. Myggen bodde ennå hjemme hos moren, han kom seg grytidlig på jobb og klarte stort sett alltid å kapre en av truckene. Det var noe som plaget mange, og spesielt vi som var de eneste som hadde papir på at vi var kvalifisert til å kjøre truck.

For det andre hadde Myggen de største brillene du kunne tenke deg. Svære briller med mørkerød innfatning og glass som skiftet farge og ble mørkere når det kom sterkt lys på dem. Det var sikkert noe moren hans hadde fortalt ham at han så veldig bra ut i. Ellers hadde han nok ikke valgt dem. Han forgudet moren sin. Alle vi andre mente brillene så forjævlig ut. Med brillene på liknet Myggen et insekt slik det ser ut når du ser det gjennom et mikroskop. Det var ikke bra, og Myggen var det perfekte tilnavnet.

Når du skulle fikse deg en truck som allerede var opptatt, måtte du komme opp med noe mer utspekulert enn bare trusler. Ingen på lageret tok seg nær av trusler. Du kunne ikke finne på en trussel som var verre enn å jobbe på gulvet likevel, så hva faen hadde man å tape? Du måtte finne på noe skikkelig bra, legge en plan og kaste ut et åte. Når åtet var tatt og motstanderen din var på kroken, kunne du sveive inn og innkassere gevinsten. I dette tilfellet var gevinsten en truck.

Menneskekunnskap var en viktig faktor i dette: Å kjenne fiendens svake punkter, slik at du kunne utnytte disse og kjempe deg opp og fram til slutt. Dersom planen din var god nok, og du hadde såpass flaks at den ble vellykket, kunne du nyte den gode følelsen det var å ta steget inn i trucken, sette deg smilende ned på setet, og vite at du plutselig var konge på haugen. Du kunne se ned på alle apekattene nede på gulvet, men viktigst av alt; du kunne ha noe som liknet på meningsfullt arbeid resten av dagen.

Jeg gikk på dass. Å sette seg ned på ringen, enten du hadde business å gjøre der eller ikke, gav alltid en smule ro. Det var et av de få stedene hvor du i det minste fikk være i fred. Jeg hadde likevel business å gjøre, så det var to fluer i en smekk. Planen min ble klekket ut før drittlukten ble for ille, og jeg gikk tilbake til lageret med godt mot.

Kontoret hvor sjefen og Rita satt, lå opp en trapp, vel fire meter over gulvet. Det var laget slik at sjefen hadde god oversikt over selve lageret. Han kunne se hva som skjedde på gulvet og hadde god oversikt over hva som ble utført av arbeid i reolene. Det var han som hadde fått bygget kontoret slik. Da han begynte som sjef på lageret, lå kontoret nede på bakkeplan. Han mente at det var feil ikke å utnytte all gulvplassen til lagring og fikk derfor bygget kontoret på en rampe. På toppen av trappen, utenfor kontoret, lå det en platting som han kalte for terrassen sin. Der sto han ofte og speidet utover lageret, som om han tenkte at alt dette var hans. En helvetes kontrollfrik med et oppblåst ego var det mange av oss som mente.

Jeg hatet sjefen, og jeg var sikker på at han fikk bygget terrassen fordi han visste at Rita fra regnskapskontoret skulle flytte ned til oss på lageret. Han hadde sikkert siklet etter henne i lang tid, og drømt om å knulle henne. Ved å flytte kontoret opp i høyden, fikk han Rita for seg selv. Han trodde sikkert at vi ikke visste hva han drev på med der oppe, men der tok han feil.

- Fy faen for en jævla patetisk type, tenkte jeg mens jeg kjente at sinnet steg inni meg. Når han snakket med oss, skrøt han alltid av sin fantastiske kone og sine vakre barn, og om hvor fint det var å ha en familie. Vi visste alle at han puttet bolten i Rita hver eneste gang han fikk muligheten, og da var sikkert både kone og barn glemt for lengst. Forbannet idiot.

Trappen var laget med flere avsatser før du kom opp på terassen til sjefen, hvor døren inn til kontoret var. De som var høye, slike som jeg, kunne stå på nederste avsats og se inn vinduet på kontoret. Kontorpulten til sjefen var slik plassert at ansiktet hans vendte mot døren. Ritas kontorpult sto ved siden av, vinkelrett på sjefens pult. Dermed måtte hun se til venstre hvis hun skulle se de som kom inn døren, eller de som sto lengre nede i trappen for å se inn vinduet. Slik jeg gjorde nå. Det sekundet jeg trengte for å se inn bekreftet det jeg trodde. Assholet var borte. Tirsdager gikk alltid sjefen i et møte med de andre jævlene som hadde en sjefsjobb.

De kalte det ledergruppemøte, men vi andre kalte det bare for supperådet. Gud måtte vite hva en sånn jævla gjeng med idioter trengte å møtes for, men vi gav egentlig faen.

Det betydde at vi for noen timer kunne ta det enda mer med ro enn hva vi vanligvis gjorde. Med sjefen ute av kontoret var det bare Rita igjen der oppe. Man kunne si mye om Rita; hyggelig, snill og deilig. En kvinne som de fleste på lageret sikkert ville gitt en månedslønn for å knulle, meg selv inkludert, selv om det ville bety en måned uten drikking. I tillegg var Rita en smule naiv, og i dag skulle det komme godt med.

Jeg snek meg ned trappen, gikk inn i garderoben og bort til den gamle røde telefonen som sto ved inngangen til skifterommet. Jeg slo nummeret. Rita måtte åle den velformede kroppen sin opp av stolen for å nå bort til telefonen som sto og ringte på sjefens pult. Stemmen hennes var øm og sexy da hun svarte høflig at jeg var kommet til lagersjefens telefon.

Jeg hadde lyst til å skrike rett ut da hun tok telefonen: «RITA, JEG HAR LYST PÅ DEG», men jeg innså at det ikke hadde vært noe sjakktrekk. Tross alt hadde jeg en agenda da jeg ringte, og det var viktig å spille spillet.

Noen minutter senere sto jeg lent opp mot en av søylene inne på lageret, ikke langt fra Toyota-trucken som Myggen satt på. Jeg hadde avlevert beskjeden min i telefonen, lagt på og ventet på at Rita skulle komme ut på terassen og rope på Myggen. Stor var derfor overraskelsen da jeg plutselig så Rita komme gående ned trappen og rett mot oss. Hun hadde en retning hvor hun med en enkel vridning på den velformede hoften sin, kunne dreie enten bort til meg eller mot Myggen.

Hun stoppet opp, så på meg og smilte. Deretter så hun bort på Myggen, som satt med ryggen mot henne og satte noen paller inn i reolen. Til tross for at Myggen ikke var faglært truckarbeider, gjorde han en god jobb. Han hadde god kontroll på trucken, innrømmet jeg overfor meg selv (jeg hadde aldri innrømmet det overfor noen andre). Rita kom helt bort til meg og sto så nært at jeg kunne se at hun hadde vært litt uvøren da hun la på den røde leppestiften om morgenen, og at litt av leppestiften fulgte munnviken bort utenfor leppene.

Dersom hun hadde fortsatt enda lengre bort, hadde hun minnet om en klovn, men det var ingenting som var komisk med Rita. Hun var heitere enn en brennende kirke.

- Du ser avslappet ut, sa hun og kom helt bort til meg.

Jeg kunne kjenne parfymen hennes, hun luktet mildt av såpe og noe som minnet meg om kanel. Jeg hadde alltid hatt veldig god luktesans, og nå kjente jeg noe jeg aldri før hadde kjent duften av. En fullblods og vakker kvinne. Jeg ble opphisset, kjente at det vokste seg en kul i buksen. Hun sto så nært at hun kunne ta på den bare ved å bevege hånden sin, men jeg var mer bekymret for at hun skulle se den.

- Jeg er avslappet, hørte jeg meg selv si. Slik er jeg av natur, løy jeg mens jeg prøvde å se henne inn i øynene. Det var ikke lett, for øynene mine lette instinktivt etter utringingen hennes.

- Ja, det har jeg faktisk lagt merke til med deg, Eddie. Du er liksom litt kul og laidback, du. Hun så på meg med et blikk som jeg ikke visste hvordan jeg skulle tolke. Ikke visste jeg om hun forventet at jeg skulle kommentere det heller. Like godt å holde kjeft.

- Kan du gjøre meg en tjeneste? spurte hun. Hadde hun visst hva jeg syntes om henne, hadde hun ikke sett spørrende på meg. I stedet hadde hun bare gitt meg en ordre.

- Tja, det kommer til en viss grad an på hva du ber meg om, svarte jeg og prøvde å late som om jeg var kul og laidback.

- Moren til Myggen ringte. Hun må innlegges på sykehus, det var noe med hoften. Kan du gi beskjed til Myggen om at han må komme opp på kontoret, så han kan ringe henne?

Ritas stemme var alvorlig, og jeg skjønte at hun ikke hadde skjønt noe. Jeg hadde lurt henne. At jeg la en treningsjakke over røret mens jeg snakket slik at stemmen min hørtes litt grøtete ut, og at jeg gjorde stemmen min lysere, hadde overbevist henne. Hun trodde at det var moren til Myggen som hadde ringt og fortalt at hun hadde måtte dra hastig til sykehuset for en hofteoperasjon.

- Jøss, sa jeg. Det var jo en overraskelse. Jeg har aldri hørt at moren hans hadde problemer med hoftene.

Myggen var veldig glad i moren sin og han snakket ofte om henne. Det var riktig at han aldri hadde sagt til meg at moren hadde hofteproblemer, men jeg hadde en gang overhørt en samtale mellom han og Tommy. Til ham hadde Myggen fortalt at moren slet med hoften, og at det ikke ble noe bedre av at de bodde i barndomshjemmet hans. Vaskekjelleren lå i underetasjen, soverom i første etasje, kjøkken og stue i andre etasje og fryseboksen var plassert på loftet. For moren hans ble det mye gåing i trapper i løpet av en dag, og det hadde i det siste forverret den medfødte hoftelidelsen hun hadde.

Det å se moren sin slite, gikk inn på Myggen. Hans store drøm var å tjene så mye penger at de en gang kunne flytte, eller at han kunne kjøpe en lettstelt liten leilighet til henne. Åpenbart stolte han mer på Tommy enn han stolte på meg, siden dette var noe han hadde fortalt Tommy i fortrolighet. Jeg klandret ham egentlig ikke for det. Tommy var en fin fyr. Han ville aldri ha utnyttet det han visste om moren hans slik jeg gjorde, men Tommy var godt fornøyd med å jobbe på gulvet, og hadde aldri brydd seg om å ta trucksertifikatet.

For meg var det ikke et spørsmål om å være en fin fyr eller ikke. For meg var det et spørsmål om jeg skulle få tilbake noe jeg rettmessig hadde krav på. Noe som Myggen på en måte hadde stjålet fra meg. Det var et spørsmål om den jævla trucken, så enkelt.

- Ikke jeg heller, sa Rita, men det var i alle fall det hun fortalte meg.

Jeg nikket sakte. Lot som jeg tenkte og at jeg måtte la nyheten om Myggens mor synke inn så jeg kunne fordøye den. Det fine med denne stunden var at jeg kunne fjerne blikket fra øynene hennes og se en smule ned, som om jeg tenkte hardt. Jeg holdt blikket festet på utringingen hennes. Jeg kunne så vidt skimte en begynnende kløft.

Satan for noen fantastiske pupper, tenkte jeg mens jeg trakk pusten rolig inn i et dypt åndedrag. Samtidig som lungene fyltes med luft, rettet jeg nakken opp og så på øynene hennes igjen.

- Og du er sikker på at det var Myggen de skulle ha tak, at det ikke bare var en som hadde ringt feil? spurte jeg på utpust.

- Han heter Svein, ikke sant? Myggen, altså? spurte hun, dønn alvorlig. Planen min var perfekt. Ikke bare det, den var genial.

Jeg måtte smile for meg selv: Den var trippelgenial. For det første: Jeg hadde ringt og bedt om å få snakke med Svein. Hvis noen av de andre apekattene skulle brukt det samme trikset for å lure Myggen til å stige ned fra trucken, hadde de ringt og bedt om å få snakke med Myggen.

Jeg var sikker på at de aller fleste på lageret hadde glemt at han en gang hadde kommet inn på lageret og presentert seg som Svein. Ingen av de andre ville tenkt at moren hans ikke kalte ham noe annet enn det navnet hun hadde gitt ham ved dåpen. Det gjorde jeg, og det var derfor jeg hadde ringt og bedt om å få snakke med Svein. Ingen ville derfor tro at det var en av oss på lageret som hadde tulleringt. Det var genialt og bare dette alene, viste at jeg var i en annen liga enn de andre apekattene.

For det andre: Når Myggen kom opp til telefonen, og ringte det oppgitte nummeret, ville han oppdage at det ikke var noen på det andre nummeret som kjente til moren hans. Jeg hadde gitt telefonnummeret til en jeg kjente som jobbet i kafeteriaen på sykehuset. Når han tok telefonen (fullstendig uvitende), ville Myggen skjønne at noe var galt. Mest sannsynlig ville han tro at det hadde skjedd noe da Rita skulle notere ned nummeret, og han ville bli desperat.

Han ville sikkert prøve seg via sentralbordet, og bli sendt fra den ene telefonen til den andre (slik det var på alle offentlige kontorer). Når han endelig fant ut at moren hans ikke var innlagt, ville han bli så glad at han ikke ville bry seg om at noen hadde gitt ham feil beskjed. Han ville tro at det var en misforståelse, og være lettet. Dermed var ingen egentlig skade skjedd. Genialt igjen.

For det tredje: Når han diskuterte det med oss andre i ettertid, ville jeg konkludere med at det muligens var en som hadde ringt feil. Jeg ville si at var et tilfeldig sammentreff at en med samme etternavnet som Myggen, skulle ha tak i en som het Svein, og at han også hadde en mor som hadde problemer med hoften. «Neimen er ikke verden stor», ville jeg si og skynde meg å tilføye at Myggen skulle være glad for at alt sto bra til med moren hans, tross alt. De andre ville være enige med meg. Genialt det også.

Rett og slett trippelgenialt.

- Jo, Myggen heter Svein, bekreftet jeg og forsterket det hele med å nikke.

- Da er det nødt til å være ham. Kan du fortelle det til ham når han er ferdig med det han holder på med, for jeg må skynde meg opp på kontoret igjen. Halfdan er på møte, sa Rita og smilte.

Det var rart å høre navnet Halfdan. Vi hadde glemt at han hadde et navn, for ingen av oss kalte ham noe annet enn sjefen eller assholet. Aldri Halfdan. Forståelig nok kalte hun ham aldri for assholet, men vi hadde aldri hørt henne omtale ham som sjefen heller. Hun var tross alt elskerinnen hans, og derfor var han bare Halfdan for henne. Det var som om han ble litt mer menneskelig da jeg hørte navnet hans, men jeg hadde ikke til hensikt å la meg lure:

En gang asshole – alltid asshole.

- Kan du ikke bare rope ham bort til deg da, han er nesten rett ved siden av oss? svarte jeg smilende. Jeg var klar over at Myggen ville være mye mer skeptisk til å gå av trucken hvis det var jeg som fortalte det og ikke Rita.

- Jo, men jeg er ikke så flink med slikt, inrømmet hun og så bedende på meg.

- Og det tror du jeg er? spurte jeg forbløffet.

- Det vet jeg du er, Eddie. Du er alltid så flink med ord, svarte hun og smilte.

Jeg hevet øyenbrynene og lurte på om hun køddet med meg. Hun smilte fortsatt, som om hun ikke hadde forstått at jeg var tvilende til det hun hadde sagt.

- Vær så snill? spurte hun og la hånden sin på underarmen min. Hånden hennes var varm og kulen i buksen kom tilbake momentant, etter å ha vært borte en stund. Jeg var solgt.

- Klart jeg skal fikse det, svarte jeg. Skulle bare mangle. Hvis moren hans er syk så er det klart at han må få vite det.

- Lover du? Rita så alvorlig på meg, og jeg lurte på hvordan det ville være å kysse henne. Hun hadde en sensuell munn. Jeg var for konsentrert om leppene hennes til at jeg klarte å si noe. I stedet nikket jeg bekreftende.

- Takk, Eddie. Hun holdt blikket mitt og leppene delte seg da hun smilte. Hun virket lettet da hun snudde seg rundt og gikk mot trappen. Jeg sto og beundret rumpen hennes i det trange skjørtet. Hun var som en drøm; uoppnåelig for meg, men like fullt noe det var mulig å fantasere om.

Myggen var ferdig med å løfte det som skulle opp i reolene, og svingte trucken rundt med en nonchalant bevegelse. Jeg fikk akkurat holdt frem armen min foran ham før han kjørte bort til mottaket for å hente en ny palle som skulle inn i reolen. Jeg fortalte ham at moren hans hadde ringt, og at Rita hadde fått vite at moren var innlagt på sykehus.

- Ha-ha-ha, sa Myggen på en tydelig og artikulert måte.

Det er bare noe du sier for at du vil ha trucken, fortsatte han

- Så du ikke Rita nede på gulvet? Hun sto nettopp og snakket til meg, så du ikke det? spurte jeg.

- Hvordan kan man unngå å legge merke til henne? svarte han syrlig og avslørte at han likevel hadde hadde blikk for damer.

Myggen snakket aldri høyt om hverken damer, drikking eller sjekking, slik vi andre gjorde. Det var derfor ikke godt å vite hva han tenkte om en kvinne som Rita, men nå hadde han avslørt at han hadde seksualdrift, han også. Jeg gjentok det Rita hadde fortalt meg. Myggen så overrasket ut, men fortalte meg igjen at dette var noe jeg sa til ham fordi jeg ville overta trucken, og at Rita helt sikkert hadde snakket til meg av helt andre grunner.

- Har du noen gang sett Rita snakke til meg før? spurte jeg ham. Han avkreftet, og det virket som om han ble usikker på om han skulle fortsette å mistro meg.

- Har moren din problemer med hoftene? spurte jeg ham og lot som om jeg ikke visste det. Myggen nikket.

- Vel da er det vel enkelt, eller? Hvordan kunne jeg vite det, hvis ikke det var for at Rita sa at noen ringte og bad om å få snakke med deg, fordi de var blitt innlagt på sykehuset på grunn av noe hoftegreier? Jeg smilte mens jeg slo ut med hendene. Jeg håpet det ville virke overbevisende. Myggen studerte meg.

- Jeg håper ikke mor er alvorlig skadet, sa han med tristhet i stemmen, uten å reise seg fra trucken.

- Burde du ikke sjekke det? Bare for å være sikker? fortsatte jeg og håpet at det var dette som skulle gi ham det ekstra dyttet.

- Hvis jeg går og sjekker det nå, så stikker du av med trucken, det er jeg sikker på, svarte han i det samme triste toneleiet.

Et lite sekund fikk jeg noe som liknet medynk med Myggen. Han var oppriktig bekymret. Mest for moren selvsagt, og det var det som rørte meg, men der visste jeg at han ikke trengte å bekymre seg. Myggen var også bekymret for at jeg kom til å ta trucken fra ham. Selv om den bekymringen ikke var like stor som den angående morens helse, var den mye mer reell. Det var ikke bare en mulighet for at jeg vil stikke av med trucken, det var garantert, og innerst inne var vi begge klar over det.

- Stikk opp til Rita og sjekk, så kommer du tilbake hit med en gang. Jeg skal passe på trucken for deg. Når du er tilbake her om et minutt eller så, det kan jo ikke ta lengre tid, får du trucken tilbake. Jeg lover det. Æresord, lirte jeg av meg uten skrupler.

Myggen hoppet ned fra trucken og kom bort til meg.

- Kødder du? spurte han. Jeg forsikret ham om at jeg ikke køddet.

- Faen Eddie, du er en mye mer skvær fyr enn det jeg hadde trodd. Tusen takk, sa han og løp opp trappen.

Jeg gikk bort til trucken, svingte meg inn og opp på setet, og så på klokken.

Femtifem sekunder igjen til det minuttet jeg hadde lovet Myggen var passert. Han ville aldri klare å fikse den der biffen der på under ett minutt, men det var det bare jeg som visste.

Plutselig var det en som ropte. Det var behov for en truck. Minuttet var gått og vel så det.

Jeg svingte på rattet, kikket opp mot kontoret for å se om Myggen var på vei ut. Det lille stikket jeg hadde av dårlig samvittighet var som blåst bort. Her var det en jobb som måtte gjøres, og ingen på lageret var bedre egnet enn meg til å gjøre den.

- Kommer, ropte jeg og trykket på gassen. Her var det en jobb som måtte gjøres, og ingen på lageret var bedre egnet enn meg til å gjøre den.

